কোথায় হারিয়ে গেল সেই তর্জন-গর্জন? প্রথম টেস্টের বল গড়ানোর আগে থেকেই হুঙ্কার, ঢক্কানিনাদ ভেসে আসছিল বাংলাদেশের সাজঘর থেকে। কথায় বলে, ফোঁপরা ঢেকির গুমর বেশি। দীর্ঘদিন ধরে চলে আসা বাংলার এই প্রবাদ সত্যি প্রমাণ করল বাংলাদেশ ক্রিকেট দল।
হায়দরাবাদে প্রথম টেস্টের আগে বাংলাদেশের চিন্তা বাড়ল বই তো কমল না। টেস্টের আগে বড় সড় ধাক্কা খেলেন মুশফিকুর রহিমরা। বোলিং নিয়ে রীতিমতো চিন্তায় থাকল বাংলাদেশ শিবির। ভারতীয় ‘এ’ দলই যদি বাংলাদেশের বোলারদের শিক্ষানবিশের পর্যায়ে নামিয়ে আনতে পারে, তাহলে বিরাট কোহলিদের হাতে যে নাস্তানুবাদ হতে হবে, এ কথা বলার আর অপেক্ষা থাকে না। দেওয়াললিখন কি এতক্ষণে পড়ে ফেলেছেন বাংলাদেশের ক্রিকেটাররা?

শতরানকারী প্রিয়ঙ্ক। 
ভারত ‘এ’ বনাম বাংলাদেশের দু’ দিনের প্রস্তুতি ম্যাচে বিজয় শংকরের ব্যাটিং দেখে সবাই তো মনে করতে শুরু করেছিলেন টি টোয়েন্টি ক্রিকেটই বুঝি হচ্ছে। ৮১ বলে ১০৩ রানের ইনিংস খেলেন শংকর। ধোপে টেকেনি শফিউল-মিরাজদের নির্বিষ বোলিং। বাংলাদেশকে নাকানিচোবানি খাইয়ে ৪৬১ রানে ইনিংসের সমাপ্তি ঘোষণা করে ভারত ‘এ’ দল।
আরও পড়ন— 
ব্যাটসম্যান ‘খুন’ করলেন উইকেটকিপারকে?
দ্বিতীয় উইকেটে ১৫৯ রানের পার্টনারশিপ বাংলাদেশ বোলারদের দুর্বলতা চোখে আঙুল দিয়ে দেখিয়ে দেয়। ৪৪ রানের মধ্যে পাঁচ-পাঁচটি উইকেট তুলে নিয়ে ম্যাচে ফেরার ইঙ্গিত একটা দিয়েছিলেন তাইজুল-শুভাশিস রায়। ২৮৭ রানে ৭ উইকেট তুলে নেওয়ার পরেও ভারত ‘এ’ দলকে অল আউট করতে পারেনি বাংলাদেশ। শংকর ও ন’ নম্বরে ব্যাট করতে নামা নীতিন সাইনি অষ্টম উইকেটে তোলেন ১১৫ রান। ১৪টি চার ও তিনটি ছক্কায় ১০৩ রানে অপরাজিত ছিলেন শংকর। তাইজুলের বলে আউট হওয়ার আগে সাইনি করে যান ৬৬। শংকরের সেঞ্চুরির পরে ইনিংসের সমাপ্তি ঘোষণা করে দেয় ভারত ‘এ’ দল। শংকরের আগে সেঞ্চুরি করেন প্রিয়ঙ্ক পাঞ্চাল (১০৩) ও শ্রেয়াশ আয়ার (১০০ অবসৃত)।
শেষ পর্যন্ত অবশ্য ম্যাচ ঢলে পড়ে ড্রয়ের কোলে। দ্বিতীয় ইনিংসে বাংলাদেশ করে দু’ উইকেটে ৭৩ রান। তামিম ইকবাল অপরাজিত থেকে যান ৪২ রানে। সৌম্য সরকার (২৫) ও মোমিনুল (০) প্যাভিলিয়নে ফিরে যান। ম্যাচ না-হয় নিষ্ফলা ড্র হয়েছে। কিন্তু বাংলাদেশ যে নির্বিষ তা কিন্তু টেস্ট শুরুর আগেই প্রমাণিত। অবশ্য খেলাটার নাম যে আবার ক্রিকেট। যে কোনও মুহূর্তে ম্যাচের রং বদলে যেতে পারে।